Шыбзыхъуэ Альберт ягу къагъэкIыж
Юстицэм и капитан Шыбзыхъуэ Альберт и фэеплъу армрестлингымкIэ зэхьэзэхуэ екIуэкIащ.
Ислъэмей дэт курыт еджапIэ №4-м, юстицэм и капитан Шыбзыхъуэ Альберт и цIэр зезыхьэм, щызэхэта фэеплъ зэпеуэм я зэфIэкI щагъэлъэгъуащ Бахъсэн районым и курыт еджапIэхэм я школакIуи 150-м щIигъум, ХьэтIохъущыкъуей къуажэм дэт кадет школ-интернатым и гъэсэнхэм.
Абы къеблэгъа хьэщIэхэм ящыщщ къэрал кIуэцI IуэхухэмкIэ министрым и къуэ-дзэ, республикэ МВД-м следствэмкIэ и управленэм и унафэщI, юстицэм и полковник Кудашкин Виктор, КъБР-м спортымкIэ и министрым и къуэдзэ Хэжь Заур, Шыбзыхъуэм и Iыхьлыхэмрэ къыдэлэжьахэмрэ.
Зэхьэзэхуэм и пэ къихуэу ныбжьэгъухэмрэ Iыхьлыхэмрэ Альберт гуапэу ягу къагъэкIыжащ, къызэхуэсахэр еплъащ Бахъсэн районым и хабзэхъумэ IэнатIэхэм я лэжьакIуэ зи къалэн зыгъэзащIэу хэкIуэдахэм ятеухуауэ ягъэхьэзыра фильмым. Абыхэм я фэеплъым пщIэ хуащIу дакъикъэкIэ щымащ.
— Мы зэхьэзэхуэр я фэеплъщ зи къалэн зыгъэзащIэу мамырыгъэм папщIэ зи псэр зыта хабзэхъумэ лэжьакIуэхэм, бзаджащIэхэм яIэщIэкIуэда цIыху хейхэм. Хабзэ хъуауэ зэпеуэр идогъэкIуэкI хэкIуэдахэм я фэеплъыр мыкIуэдыжын, щIэблэр залымыгъэмрэ гущIэгъуншагъэмрэ япэIэщIэу къыдэкIуэтеин папщIэ, — жиIащ Альберт и адэ, терроризмэмрэ экстремизмэмрэ япэщIэтхэм къызэрагъэпэща «Уи унэм — мамырыгъэ» зэгухьэныгъэм и унафэщI, республикэ МВД-м и деж щыIэ Жылагъуэ советым хэт Шыбзыхъуэ Суфадин.
Шыбзыхъуэ Альберт и япэ гъэсакIуэ-ущиякIуэу щыта, Урысей МВД-м и «Бахъсэн» къудамэм жылагъуэ хабзэр хъумэнымкIэ полицэм и унафэщIым и къуэдзэ, полицэм и подполковник Алэкъул Армед псалъэ гуапэ куэд хужиIащ пщIэ зыхуищIу щыта и лэжьэгъум.
— Шыбзыхъуэ Альберт Бахъсэн РОВД-м си нэIэ тету следователу лэжьэн щыщIидзат. Зэуэ гу лъыстат ар хьэлэлу лэжьыгъэр ирихьэкIыну, псэуну зэрыхуэпабгъэм,- къыхигъэщащ абы.
Зэхьэзэхуэр щIалэхэр, я хьэлъагъ елъытауэ, гупищу, хъыджэбз цIыкIухэр — гупитIу гуэшауэ екIуэкIащ. Командэ зэпеуэм бжьыпэр щаубыдащ, текIуам и Кубокри къалъысащ Ислъэмей къуажэм дэт курыт школ №4-м и еджакIуэхэм. ЕтIуанэ увыпIэр къахьащ Къэсейхьэблэ къуа-жэм и школакIуэхэм, Ислъэмей къуажэм и курыт еджапIэ №2-м и еджакIуэхэм ещанэ увыпIэр ялъысащ.
Бахъсэн Ланэ.
